Komisijos komunikatas Tarybai ir Europos Parlamentui - Paprastųjų slėginių indų direktyvos (87/404/EEB) taikymo persvarstymas atsižvelgiant į Slėginės įrangos direktyvą (97/23/EB) /* KOM/2006/0106 galutinis */





[pic] | EUROPOS BENDRIJŲ KOMISIJA | Briuselis, 10.03.2006 KOM(2006) 106 galutinis KOMISIJOS KOMUNIKATAS TARYBAI IR EUROPOS PARLAMENTUI Paprastųjų slėginių indų direktyvos (87/404/EEB) taikymo persvarstymas atsižvelgiant į Slėginės įrangos direktyvą (97/23/EB) TURINYS Santrauka 3 1. ĮŽANGA 3 Pagrindinė informacija 3 Persvarstymo metodas 4 2. PAPRASTŲJŲ SLĖGINIŲ INDŲ DIREKTYVOS TAIKYMO PERSVARSTYMAS ATSIŽVELGIANT Į SLĖGINĖS ĮRANGOS DIREKTYVĄ 4 Bendrosios pastabos 4 Agregatai 5 Paprastųjų slėginių indų gamybos problemos 5 Standartizacija 6 Slėginės įrangos direktyvos išimtys 7 Specialios paprastųjų slėginių indų nuostatos sujungtoje direktyvoje 7 Administracinio darbo krūvis 8 Konkurencingumo aspektas 8 3. IŠVADOS 8 KOMISIJOS KOMUNIKATAS TARYBAI IR EUROPOS PARLAMENTUI Paprastųjų slėginių indų direktyvos (87/404/EEB) taikymo persvarstymas atsižvelgiant į Slėginės įrangos direktyvą (97/23/EB) Santrauka Direktyvoje 97/23/EB dėl slėginės įrangos Komisija kviečiama persvarstyti Direktyvos 87/404/EEB dėl paprastųjų slėginių indų taikymą, siekiant išsiaiškinti, ar reikia šią direktyvą įtraukti į Slėginės įrangos direktyvą. Šis komunikatas yra parengtas įgyvendinant minėtą reikalavimą ir remiantis išsamiomis konsultacijomis su nacionalinėmis valdžios institucijomis ir suinteresuotosiomis šalimis. Už abiejų direktyvų įgyvendinimą atsakingos nacionalinės valdžios institucijos ir suinteresuotosios šalys mano, kad abi direktyvos yra taikomos teisingai, ir todėl nepritaria Paprastųjų slėginių indų direktyvos įtraukimui į Slėginės įrangos direktyvą. Toliau nagrinėjami techniniai ir su sauga susiję aspektai taip pat patvirtina būtinybę turėti dvi direktyvas. Todėl Komisija daro išvadą, kad yra rimtų priežasčių nesujungti Paprastųjų slėginių indų ir Slėginės įrangos direktyvų. Tačiau tai nekliudo ateityje persvarstant Slėginės įrangos direktyvą (SĮD) ir atsižvelgiant į bendrą „naujojo požiūrio“ persvarstymą imtis iniciatyvos sujungti minėtų direktyvų tekstą. 1. ĮŽANGA Pagrindinė informacija Paprastiesiems slėginiams indams[1] yra taikoma 1987 m. birželio mėn. priimta Direktyva 87/404/EEB, pirmoji direktyva, priimta pagal vadinamąjį „naująjį požiūrį“. Minėti indai sudaro tik mažą dėl slėgio pavojų keliančių gaminių kategorijos dalį. Tik 1997 m. Taryba ir Parlamentas priėmė bendrą direktyvą dėl slėginės įrangos (97/23/EB), kuri apima įvarius gaminius, pavyzdžiui, greitpuodžius ir cheminius įrenginius. Direktyvoje Komisija kviečiama (11 konstatuojamoji dalis) persvarstyti Paprastųjų slėginių indų direktyvos taikymą, siekiant išsiaiškinti, ar reikia šią direktyvą įtraukti į Slėginės įrangos direktyvą. Be to, Komunikate išdėstoma Komisijos pozicija dėl Konkurencijos tarybos[2] rezoliucijos, kurioje galimas Paprastųjų slėginių indų direktyvos įtraukimas į Slėginės įrangos direktyvą vertinamas kaip vienas Tarybos prioritetų paprastinant teisės aktus. Persvarstymo metodas Šis komunikatas parengtas po išsamių konsultacijų su nacionalinėmis valdžios institucijomis ir suinteresuotosiomis šalimis, šias konsultacijas būtų galima apibendrinti taip: - Su nacionalinėmis valdžios institucijomis daugiausia konsultavosi Komisijos tarnybų įkurta darbo grupė slėgio klausimais, kuri šioje srityje dirba nuo 2003 m. - Siekdama susidaryti kuo aiškesnę nuomonę Komisija organizavo konsultacijas internetu ir rinko informaciją apie suinteresuotųjų šalių požiūrį ir Europos slėgio sektoriaus pasiūlymus. Apie šias konsultacijas buvo skelbiama įvairiomis priemonėmis, jas taip pat buvo galima rasti internete nuo 2004 m. spalio pradžios iki 2005 m. sausio pabaigos. Gauta labai daug komentarų[3]. - 2005 m. balandžio mėn. darbo grupė slėgio klausimais nagrinėjo viešos apklausos metu gautų atsakymų santrauką ir išsamią analizę bei preliminarias išvadas. - Nacionalinėms valdžios institucijoms buvo pasiūlyta iki 2005 m. gegužės mėn. apsvarstyti iškeltus klausimus siekiant užtikrinti, kad jos galėtų pateikti pastabas dėl bet kurių aspektų, kurie dar bus persvarstomi. 2. PAPRASTŲJŲ SLĖGINIŲ INDŲ DIREKTYVOS TAIKYMO PERSVARSTYMAS ATSIŽVELGIANT Į SLĖGINĖS ĮRANGOS DIREKTYVĄ Bendrosios pastabos Paprastųjų slėginių indų direktyva ir Slėginės įrangos direktyva skiriasi išdėstymu, pateikimu ir išsamiu turiniu. Tačiau net ir atsižvelgiant į tai, kad Paprastųjų slėginių indų direktyvoje yra įvairių „senojo požiūrio“ elementų, abiejose direktyvose laikomasi „naujojo požiūrio“. Paprastųjų slėginių indų direktyvoje ir Slėginės įrangos direktyvoje yra klasifikavimo, identifikavimo ir ženklinimo, reglamentavimo, priežiūros ir techninių reikalavimų elementų. Direktyvų sujungimas nereiškia, kad naujoms gaminių kategorijoms būtų taikomi teisės aktai, šiuo metu susiję su dvejomis atskiromis direktyvomis, arba, atvirkščiai, teisės aktai kurie šiuo metu taikomi gaminiams, taikomi nebebus. Paprastųjų slėginių indų direktyva yra viena iš pirmųjų direktyvų, priimtų pagal „naująjį požiūrį“, todėl jau yra įgyta didelė patirtis kaip ją taikyti. Tuo tarpu Slėginės įrangos direktyva yra pakankamai nauja ir ypač sudėtinga direktyva, kurios įgyvendinimas kelia tam tikrų problemų ją taikant, yra sukaupta labai nedaug rinkos priežiūros patirties ir atsiliepimų. Šie dalykai yra ypač svarbūs, nes dviejų direktyvų sujungimas turėtų būti ne paprasta teisinė redakcija, o išsamiais svarstymais pagrįstas veiksmas. Persvarstant paaiškėjo pagrindiniai sujungimo papildomos naudos įvertinimo kriterijai: techninės arba saugos problemos, kurias kelia paprastieji slėginiai indai ar gaminiai, kurių sudėtyje yra tokie indai, daugiau ar mažiau reikšmingas administracinio darbo krūvio mažinimas Europos ir nacionaliniu lygiu ir ekonominiai aspektai, pvz., Europos pramonės konkurencingumo gerinimas. Šiame vertinime turi būti atsižvelgiama į požiūrį, kurį išreiškė už abiejų direktyvų įgyvendinimą atsakingos nacionalinės valdžios institucijos ir suinteresuotosios šalys, kurių nuomone abi direktyvos puikiai veikia, kai yra taikomos būtinai ir galiojančiai teisinei-administracinei infrastruktūrai bei įgyvendinimo mechanizmams. Vieša apklausa parodė, kad didžioji dalis respondentų prieštarauja Paprastųjų slėginių indų ir Slėginės įrangos direktyvų sujungimui. Dviejų direktyvų sujungimą palaikę apklausos dalyviai iš esmės nepagrindė savo nuomonės. Valdžios institucijų ir suinteresuotųjų šalių nuomonė, kad direktyvos nebūtų sujungtos, buvo pagrįsta visų pirma techninio pobūdžio ir su sauga susijusiais argumentais. Juos galima suskirstyti taip: Agregatai Slėginės įrangos direktyvoje reikalaujama „agregatams“, t. y. „keletui slėginės įrangos dalių, kurias surenka gamintojas, siekdamas sukurti sudėtinį ir veikiantį įrenginį“, taikyti visuotinę atitikties vertinimo procedūrą. Tai yra turi būti atliktas „atskirų agregato sudėtinių dalių derinimo vertinimas ir įvertinama, ar garantuojama, kad agregatas neviršija leistinų naudojimo ribų“ (pvz., didžiausio leistino slėgio). Pagal Paprastųjų slėginių indų direktyvą reglamentuojama tik paties paprastojo slėginio indo sauga; šioje direktyvoje nekeliama reikalavimų, pavyzdžiui, saugos prietaisams ar tinkamam paprastųjų slėginių indų įkomponavimui į kompresoriaus sistemą. Internetu vykusioje konsultacijoje kai kuriuose gautuose atsakymuose teigiama, kad tokių reikalavimų pagal Paprastųjų slėginių indų direktyvą trūkumas gali būti pavojingas. Kiti manė, kad dviejų direktyvų sujungimas be reikalo apsunkintų padėtį, nes staiga daugeliui papildomų prietaisų (daugiausia kompresorių prietaisų), kaip agregatams, turėtų būti taikoma visuotinė atitikties vertinimo procedūra. Dėl šios priežasties ypač buvo prašoma, kad nacionalinės valdžios institucijos praneštų apie galimas praeityje nustatytas saugos problemas, susijusias su agregatų, kurių sudėtyje yra paprastasis slėginis indas, įkomponavimu ir apsauginiais prietaisais. Nacionalinių valdžios institucijų visų pirma buvo klausiama, ar paprastiesiems slėginiams indams taikyti agregato sąvoką. Tačiau nebuvo pranešta apie jokias su paprastųjų slėginių indų agregatų aspektais susijusias saugos problemas, kuriomis remiantis būtų galima teigti, kad šių aspektų reglamentavimas būtų reikalingas. Todėl agregato sąvokos įtraukimas į Paprastųjų slėginių indų direktyvą nėra laikomas svarbiu agregatų, kurių sudėtyje yra paprastasis slėginis indas, saugos lygiui. Paprastųjų slėginių indų gamybos problemos Valstybių narių rinkos priežiūra ir iš pramonės įmonių asociacijų gautos ataskaitos rodo, kad Europos rinkai pateikiami „maži“ paprastieji slėginiai indai, kurie paprastai būna pakankamai pigūs gaminiai vartotojams, gali turėti gamybos trūkumų, kurie tam tikrais atvejais gali būti ypač kenksmingi sveikatai. Todėl didelis dėmesys buvo skiriamas nacionalinių valdžios institucijų požiūriui į tai, ar dviejų direktyvų sujungimas padėtų atlikti rinkos priežiūrą. Valdžios institucijos buvo paprašytos pranešti apie savo vertinimą, ar pagal Slėginės įrangos direktyvą paskirtų notifikuotųjų įstaigų veikla padarytų teigiamą poveikį paprastųjų slėginių indų saugai. Iš tiesų, pagal Paprastųjų slėginių indų direktyvą indus (kaip konkrečią pagrindinę kategoriją) turi tikrinti notifikuotosios įstaigos, nors pagal Slėginės įrangos direktyvą tokie indai būtų paprastai priskiriami žemesnei kategorijai, kuriai taikomas ne toks griežtas notifikuotųjų įstaigų tikrinimas. Gauti atsiliepimai rodo, kad nurodytos paprastųjų slėginių indų saugos problemos kyla ne dėl Paprastųjų slėginių indų direktyvos trūkumų. Palyginti nesudėtingi Paprastųjų slėginių indų direktyvos techniniai reikalavimai nustato tinkamas saugos ribas ir patikimą paprastųjų slėginių indų saugos lygį. Paprastųjų slėginių indų direktyvos įtraukimas į Slėginės įrangos direktyvą nesustiprintų šios gaminių grupės saugos, tuo labiau, kad Slėginės įrangos direktyva yra ne tokia specifiška kaip Paprastųjų slėginių indų direktyva (pvz., indų konkrečių fizinių savybių, sienelių storumo, suvirinimo atžvilgiu). Toks pakeitimas gali apsunkinti tikslų Europos reikalavimų taikymą tuo atveju, jei gamyba vyksta besivystančiose ne Europos šalyse, kur yra įsikūrę pagrindiniai pigių ir mažesnių paprastųjų slėginių indų tiekėjai. Tačiau apklausa akivaizdžiai rodo, kad dėmesį reikėtų skirti geresniam dabartinės Paprastųjų slėginių indų direktyvos įgyvendinimui ir ypač geriau koordinuoti valstybių narių rinkos priežiūrą. Standartizacija Paprastųjų slėginių indų ir Slėginės įrangos direktyvų sujungimas gali daryti poveikį pagal Paprastųjų slėginių indų direktyvą suderintiems standartams, nes pagal Slėginės įrangos direktyvą juos reikėtų skelbti. Pagrindinis paprastųjų slėginių indų gaminio standartas – EN 286 serija (1–4 dalys). Be to, kai kurie kiti suvirinimo ir bandymo procedūrų bei kvalifikacijų standartai tai pat yra suderinti pagal Paprastųjų slėginių indų direktyvą[4]. Iki šiol nebuvo pareikšti nei oficialūs prieštaravimai, nei inicijuoti saugos straipsniai, kuriuose būtų nurodyta, kad darnieji standartai pagal Paprastųjų slėginių indų direktyvą turėtų trūkumų. Nors iš pirmo žvilgsnio galėtų atrodyti, kad sujungus dvi direktyvas standartizacijos darbas supaprastėtų, nes darniuosius standartus reikėtų rengti tik vienai direktyvai, tačiau reikėtų pabrėžti, kad paprastieji slėginiai indai yra pakankamai gerai apibūdinta gaminių kategorija, kuriai, nepaisant to, ar indams taikoma speciali direktyva, ar ne, bet kokiu atveju reikia kurti specialius standartus. Be to, norint pradėti taikyti sujungtą direktyvą, reikėtų persvarstyti visus darniuosius standartus, parengtus pagal Paprastųjų slėginių indų direktyvą, ypatingą dėmesį skiriant EN 286 serijai. Su Paprastųjų slėginių indų direktyva susijusių standartų analizavimas reiškia, kad panaikinus šią direktyvą prireiktų tris keturis metus dirbti, kad būtų atlikti būtini pakeitimai, ypač EN 286 atveju, siekiant paskelbti juos kaip darniuosius standartus pagal Slėginės įrangos direktyvą. Gamintojams tektų naudotis sudėtingesniais standartais (pvz., EN 13445) tol, kol būtų parengtos pataisytos paprastųjų slėginių indų standartų serijos. Be to, galima tikėtis, kad dėl išteklių trūkumo pereinamuoju laikotarpiu bus daromas poveikis kitiems standartizacijos darbams. Slėginės įrangos direktyvos išimtys Slėginės įrangos direktyva iš esmės yra taikoma visai slėginei įrangai ir agregatams, kurių didžiausias leistinas slėgis viršija 0,5 baro. Tai reiškia, kad direktyva taikoma labai plačiai taikymo sričiai, apimančiai greitpuodžius ir cheminius įrenginius arba boilerius elektrinėms. Šią plačią taikymo sritį tiksliai apibrėžia įvairios gaminių kategorijų, kurioms kitu būdu būtų taikoma direktyva, išimtys (pvz., laivai, raketos, orlaiviai, angliarūgštės prisotintų gėrimų buteliai arba gaminiai, kuriems taikomi konkretesni teisės aktai, kaip antai, medicininiai prietaisai, aerozoliniai dozatoriai, transporto priemonių veikimui skirti įrenginiai ir paprastieji slėginiai indai). Jei abi šios direktyvos būtų sujungtos, reikėtų atidžiai svarstyti išimtis iš Slėginės įrangos direktyvos taikymo srities, kurių nėra Paprastųjų slėginių indų direktyvoje (pvz., transporto priemonių veikimui skirti įrenginiai) ir, prireikus, jas pakoreguoti siekiant užtikrinti, kad paprastiesiems slėginiams indams, kuriems šiuo metu yra taikoma Paprastųjų slėginių indų direktyva, būtų ir toliau taikomi teisiniai reikalavimai dėl slėgio keliamo pavojaus. Geriausias būdas problemai spręsti būtų „išimčių iš išimčių“ taikymas siekiant atitinkamai apriboti šiuo metu galiojančių Slėginės įrangos direktyvos išimčių taikymo sritį. Per konsultacijas gauti atsiliepimai ir nacionalinių valdžios institucijų pastabos rodo, kad Slėginės įrangos direktyvos išimtis reikėtų nagrinėti kiekvienu atskiru atveju. Be to, suinteresuotosios šalys paprašė atlikti konkrečią išlaidų ir ekonominės naudos analizę. Todėl Komisija mano, kad Slėginės įrangos direktyvos išimčių atžvilgiu dvi atskiros direktyvos yra geresnis sprendimas. Specialios paprastųjų slėginių indų nuostatos sujungtoje direktyvoje Šiuo metu Slėginės įrangos direktyvoje neatsižvelgiama į pagamintų įrenginių skaičių (vienetinė arba serijinė gamyba) ar panaudojimą (vartotojams arba profesionalams) nustatant, ar reikia taikyti atitikties vertinimo procedūrą. Tačiau joje numatoma speciali nuostata, užtikrinanti griežtesnį tam tikrų gaminių, pavyzdžiui, gesintuvų, greitpuodžių ar kvėpuojamųjų dujų balionų, gaminamų didelėmis partijomis, atitikties vertinimą. Kita vertus, Paprastųjų slėginių indų direktyva yra taikoma tik serijinės gamybos paprastiesiems slėginiams indams. Konsultacijose buvo siūloma sujungimo atveju nustatyti konkrečias nuostatas serijinės gamybos paprastiesiems slėginiams indams, pavyzdžiui, priskiriant paprastuosius slėginius indus „minimaliai“ Slėginės įrangos direktyvos kategorijai[5], nepriklausomai nuo jų tikrų matmenų. Tačiau klausimas dėl galimo bendro pobūdžio specialių nuostatų serijinės gamybos gaminiams nustatymo yra susijęs ne tik su paprastaisiais slėginiais indais, ir jį būtų geriau aptarti atitinkamame etape bendrai persvarstant Slėginės įrangos direktyvą. Administracinio darbo krūvis Persvarstant neatsirado svarių argumentų, įrodančių kad sujungus direktyvas būtų galima tikėtis administracinių privalumų. Norint sujungti dvi direktyvas ir perkelti bei įgyvendinti bendrą sujungtą direktyvą reikėtų didelių Komisijos, valstybių narių ir kitų suinteresuotųjų šalių vienkartinių administracinių pastangų, kurioms prireiktų papildomų išteklių, tačiau nauda būtų nepastebima. Pramonės sektoriaus atstovai išreiškė rimtą susirūpinimą dviejų direktyvų sujungimo galimybės poveikiu teigdami, kad pasikeitus dabartinei padėčiai privalumai nebūtų juntami. Jie mano, kad sujungimas pareikalautų papildomo gamintojų darbo, tačiau nepagerintų saugos. Pavyzdžiui, būtų galima numatyti, kad išsamus paprastiesiems slėginiams indams taikomų pagrindinių reikalavimų persvarstymas, atitinkami techninių dokumentų, gamintojo ženklo ir bandymų pakeitimai bei atitikties vertinimo sistemų pakeitimas padidintų biurokratiją ir išlaidas. Pramonės sektorius pabrėžia, kad teisės aktų konsolidavimas nereiškia, kad administracinės procedūros iš tiesų bus supaprastintos, priešingai – tai gali padaryti netgi neigiamą poveikį. Konkurencingumo aspektas Kadangi Paprastųjų slėginių indų direktyva yra taikoma tik indams, kurie yra skirti orui arba azotui laikyti, gamintojai iš tiesų turi galimybę indams taikyti Slėginės įrangos direktyvą, nurodydami, kad numatoma slėginio indo paskirtis yra platesnė, nei nurodytoji Paprastųjų slėginių indų direktyvoje, ir neturi būtinai keisti indo modelio. Kadangi rinkoje tokių atvejų pasitaiko nedaug, tikėtina, kad daugelis mano, kad ekonomiškiau laikytis Paprastųjų slėginių indų direktyvos, o ne Slėginės įrangos direktyvos reikalavimų. Dviejų direktyvų sujungimas sumažintų gamintojų pasirinkimą, nes būtų panaikinta viena iš dviejų galimybių laikytis teisinių reikalavimų. Be to, pramonės sektoriaus nuomone Paprastųjų slėginių indų direktyvos reikalavimų laikymasis už Europos ribų yra plačiai pripažįstamas kaip kokybės požymis. Todėl bet koks pakeitimas darytų neigiamą poveikį tarptautiniam Europos paprastųjų slėginių indų pripažinimui ir Europos pramonės konkurencingumui. ES gamintojai taip pat pabrėžė, kad dviejų direktyvų sujungimas sukeltų trumpalaikių pritaikymo problemų, padidintų pramonės administracinę naštą ir išlaidas, nes atitikties vertinimo procedūra taptų sudėtingesnė. Pagaliau gamintojų nuomone gamintojai, sujungus abi direktyvas, tam tikrą pereinamąjį laikotarpį susidurtų su neapibrėžta padėtimi. 3. IŠVADOS Komisija daro išvadą, kad nėra aiškių direktyvų sujungimą pateisinančių aplinkybių. Šiai nuomonei pritaria dauguma suinteresuotųjų šalių ir nacionalinių valdžios institucijų. Sujungimas nebūtų tik techninis darbas, o pamatinis persvarstymas, dėl kurio Komisijos, daugelio nacionalinių valdžios institucijų ir gamintojų nuomone, teisės aktai nebūtų supaprastinti. Priešingai, siūlomas dviejų direktyvų sujungimas galėtų sukelti problemų ir užkrauti laikiną administracinę naštą, kol suinteresuotosios šalys prisitaikytų. Tačiau tai nekliudo ateityje imtis iniciatyvos, ypač persvarstant SĮD, kai bus įgyta pakankamai įgyvendinimo patirties ir atsižvelgiant į bendrą „naujojo požiūrio“ persvarstymą. Tokia iniciatyva gali apimti PSID ir SĮD sujungimą į vieną dokumentą, net jei specialios nuostatos, atspindinčios abiejų slėginių sektorių savybes, liktų nepakeistos. [1] Paprastų slėginių indų direktyva yra taikoma serijinės gamybos paprastiems slėginiams indams. Direktyvoje „paprastas slėginis indas“ – tai bet koks suvirintas indas, kurio vidinis manometrinis slėgis yra didesnis nei 0,5 baro, skirtas laikyti orui ar azotui, bet ne kaitinti. [2] Tarybos 2004 m. lapkričio 25 d. priimti Bendrijos teisės aktų supaprastinimo prioritetai [3] Komentarų santrauka pateikiama interneto svetainėje http://europa.eu.int/comm/enterprise/pressure_equipment/index_en.htm [4] Šiuo metu 12 standartų nuorodos yra paskelbtos Europos Sąjungos oficialiajame leidinyje pagal Paprastų slėginių indų direktyvą. Svarbiausioji – EN 286 serija. Daugiau informacijos: http://europa.eu.int/comm/enterprise/newapproach/standardization/harmstds/reflist/spvessel.html [5] Kiekvienai slėginės įrangos kategorijai pasirenkama viena iš lygiaverčio griežtumo procedūrų vertinant pagrindinių SĮD reikalavimų laikymąsi.